KIRJALLINEN KYSYMYS P-1177/01 esittäjä(t): Sérgio Marques (PPE-DE) komissiolle. Taloudellinen tuki Venezuelalle.



Virallinen lehti nro 340 E , 04/12/2001 s. 0189 - 0190



KIRJALLINEN KYSYMYS P-1177/01 esittäjä(t): Sérgio Marques (PPE-DE) komissiolle (3. huhtikuuta 2001) Aihe: Taloudellinen tuki Venezuelalle Joulukuussa 1999 Venezuelassa tapahtuneiden traagisten tulvien vuoksi Euroopan parlamentti hyväksyi 20. tammikuuta 2000 päätöslauselman, jossa ilmaistiin EU:n tuki ja solidaarisuus Venezuelan kansalle. Jo ennen päätöslauselman hyväksymistä komissio oli myöntänyt 3,6 miljoonaa euroa humanitaarista hätäapua ECHO:n kautta, jota lisättiin myöhemmin 3,5 miljoonalla eurolla. Apu osoittautui poikkeuksellisen merkittäväksi murhenäytelmästä välittömästi kärsineiden ihmisten lukuisten tarpeiden tyydyttämisessä. Toisaalta on tunnustettava avun toteuttamisen nopeus ja tehokkuus. Euroopan parlamentin tilapäinen valtuuskunta, jossa kysymyksen esittäjä oli mukana, matkusti helmikuussa 2000 tuhoista pahiten kärsineille alueille ja totesi paikan päällä sekä tragedian valtavat mittasuhteet että EU:n tuen tärkeyden humanitaarisen avun antamisessa tuhoista kärsineille ihmisille sekä tuhoutuneiden alueiden jälleenrakentamisessa. Vierailun jälkeen parlamentti hyväksyi päätöslauselman tulvissa tuhoutuneiden alueiden jälleenrakentamisesta ja kunnostamisesta ja ehdotti tätä varten 100 miljoonan euron taloudellista tukea. Tämän päätöslauselman jälkeen ja arvioituaan eri budjettikohdista (Latinalaisen Amerikan kehitysmaiden kunnostamiseen ja jälleenrakentamiseen liittyvät toimet, rahoitusyhteistyö ja tekninen yhteistyö Latinalaisen Amerikan kehitysmaiden kanssa) annetut avustukset EU myönsi noin 60 miljoonaa euroa tulvista kärsineiden alueiden jälleenrakentamiseen sekä katastrofien ennaltaehkäisyyn. Tämän jälkeen useat komission valtuuskunnat ovat käyneet Venezuelassa kuulemassa maan viranomaisten selvityksiä ensisijaisesti rahoitettavista hankkeista. - Miksi Vargasin osavaltion tragediasta kuluneiden 15 kuukauden aikana ei ole käytetty yhtään euroa jälleenrakennukseen tai katastrofien ennaltaehkäisyyn? - Kun tuki lopulta saadaan käyntiin, mitkä ovat ensisijaiset alueet ja mitä hankkeita rahoitetaan? - Miten kansainvälistä apua on koordinoitu? Christopher Pattenin komission puolesta antama vastaus (17. toukokuuta 2001) Heti Venezuelan tulvien jälkeen komissio käynnisti hätäavun humanitaarisesta avusta vastaavan toimistonsa ECHO:n kautta. Joulukuun 1999 lopun jälkeen komissio on hyväksynyt neljä päätöstä, jotka kattavat 20 humanitaarisen avun toimea ja joiden yhteisarvo on 7,15 miljoonaa euroa(1). Kaikki humanitaarisen avun toimet on jo saatu päätökseen lukuun ottamatta yhtä, joka on päättymässä toukokuussa 2001. Komissio päätti syyskuussa 2000(2) avustaa alueen jälleenrakentamista ja suunnittelee yhteensä 30 miljoonan euron myöntämistä Venezuelan jälleenrakennusponnistuksiin. Vuoden 2001 aikana tehdään maksusitoumus 20 miljoonan euron osalta ja vuonna 2002 loppujen 10 miljoonan euron osalta. Komissio suunnittelee kahdenlaisia toimia: - Apu jälleenrakentamiseen Vargasin osavaltiossa, 10 miljoonaa euroa. Tässä keskitytään lähinnä sosiaalialaan (terveys, juomavesi, asuminen ja koulutus). - Riskien ennaltaehkäisy. 20 miljoonan euron paketilla tuetaan luonnonriskien hallintaan tähtäävien ohjelmien määrittelyä ja toteutusta suurella, Falconin, Mirandan ja Yaracuyn osavaltiot kattavalla alueella vuoden 1999 tulva-alueen läheisyydessä. Näihin aloitteisiin kuuluu yksityiskohtainen kartta riskeistä, varhaisvaroitusjärjestelmien käyttöönotto, maankäyttösuunnitelmien laatiminen, tuki tarvittavan lainsäädännön soveltamiseksi sekä tulvia ja muita riskejä ehkäisevien rakenteiden luominen. Komissio on jo järjestänyt asiantuntijoiden selvitysmatkan yksittäisten hankkeiden määrittämiseksi. Parhaillaan se arvioi selvitysten tuloksia ja laatii piakkoin luettelon hankkeista. Parlamentti on hyväksynyt vuodelle 2001 ylimääräiset 25 miljoonaa euroa, joilla rahoitettavat hankkeet määritetään tänä vuonna. Limassa aiemmin toiminut ECHO:n tekninen avustaja siirrettiin väliaikaisesti Caracasiin 21. joulukuuta 1999 hätäoperaation arvioimiseksi ja ensimmäisten humanitaaristen toimien koordinoimiseksi. Hätäapuvaiheessa komission lähetystö ja ECHO:n tekninen avustaja osallistuivat aktiivisesti erilaisiin koordinointikokouksiin, vaikka Venezuelan hallitus ei perustanut virallista koordinointielintä. Tällä hetkellä komissio on yhteydessä muihin avunantajiin (kuten Yhdistyneiden Kansakuntien kehitysohjelmaan, UNDP) hankkeiden koordinointimahdollisuuksien selvittämiseksi. (1) ECHO/VEN/210/1999/01000, 400 000 euroa, 23.12.1999. ECHO/VEN/210/2000/01000, 3 200 000 euroa, 30.12.1999. ECHO/VEN/210/2000/02000, 2 000 000 euroa, 7.2.2000. ECHO/VEN/210/2000/03000, 1 550 000 euroa, 28.7.2000. (2) SEC(2000) 1571 lopullinen.